钦定古今图书集成/理学汇编/文学典/第251卷 > 徐师曾诗体明辩 > 《霓裳羽衣曲赋》唐·沈朗
## 钦定古今图书集成/理学汇编/文学典/第251卷 > 徐师曾诗体明辩 > 《霓裳羽衣曲赋》唐·沈朗

儒有悦声教以自勖，睹至乐于实录。如元宗之圣代，
制霓裳之丽曲。岂惟象德以饰喜？将以变风而易俗。
原夫鼎湖道洽，熏弦思深。恶繁声以惑志，思雅乐以
理心。调乎琴瑟之间，无非故曲。奏自《云》《韶》之下，尽是
凡音。乃制神仙之妙响。是知郑卫之难侵，与钧天之
潜契。冀瑶池之可寻。时也廷臣并观，乐器斯设。弦匏
“由是而居次，箫管因之而在列。”假宫商之具举，成曲
度之妙绝。变虚徐之歌态，始讶遏云；振飘飖之舞容，
忽惊回雪。既应弦而合雅，亦投袂而赴节。已而乐自
宸虑，备于太常，首琼殿之法曲，改梨园之乐章。配八
佾以称美，旌九功而无荒，尽人物之全盛，致众庶之
欢康。是知和平有因，雅正无比。既容与而在目，复周
旋而盛耳。融融然节奏合度，傞傞然周旋有旨。逸调
奏兮既彻，嘉名播兮未已。今皇帝奕叶继代，明德是
资，开元之圣运。复启羽衣之馀响，宁遗观两阶之舞
干，既柔殊俗；睹三清之仙乐，复播明时。下臣就列以
贡赋，喜闻《韶》而在兹。